NEUVOSTON PÄÄTÖS,
tehty 2 päivänä kesäkuuta 1997,
luvan antamisesta jäsenvaltioiden kolmansien maiden kanssa tekemiin ystävyys-, kauppa- ja merenkulkusopimuksiin sekä kauppasopimuksiin sisältyvien yhteisen kauppapolitiikan alaan kuuluvien määräysten voimassaoloajan jatkamiseen ilman eri toimenpiteitä tai niiden voimassa pitämiseen (97/351/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan yhdessä 228 artiklan 2 kohdan kanssa,
ottaa huomioon jäsenvaltioiden kolmansien maiden kanssa tekemien kauppasuhteita koskevien sopimusten asteittaisesta yhtenäistämisestä ja yhteisön sopimusten neuvottelemisesta 16 päivänä joulukuuta 1969 tehdyn neuvoston päätöksen 69/494/ETY (1) ja erityisesti sen 3 artiklan,
ottaa huomioon komission ehdotuksen,
sekä katsoo, että
tämän päätöksen liitteessä lueteltujen sopimusten ja pöytäkirjojen voimassaolon pidentäminen tai jatkaminen ilman eri toimenpiteitä siirtymäkauden päätyttyä on viimeksi sallittu päätöksellä 95/133/EY (2),
jäsenvaltiot, joita asia koskee, ovat pyytäneet lupaa jatkaa ilman eri toimenpiteitä sellaisten määräysten voimassaoloa tai pitää voimassa sellaisia määräyksiä, jotka kuuluvat perustamissopimuksen 113 artiklassa tarkoitetun yhteisen kauppapolitiikan alaan ja jotka sisältyvät tämän päätöksen liitteessä lueteltuihin kolmansien maiden kanssa tehtyihin ystävyys-, kauppa- ja merenkulkusopimuksiin ja samantapaisiin sopimuksiin, jotta vältettäisiin jäsenvaltioiden ja kyseisten kolmansien maiden välisten sopimuksiin perustuvien kauppasuhteiden keskeytyminen,
suurinta osaa aloista, joita nämä kansallisten sopimusten määräykset koskevat, säännellään tulevaisuudessa kuitenkin yhteisön sopimuksissa; näin ollen lupa näiden määräysten voimassa pitämiseen olisi annettava ainoastaan aloilla, joita yhteisön sopimukset eivät kata; lisäksi tämä lupa ei vaikuta jäsenvaltioiden velvollisuuteen välttää näiden sopimusten ja yhteisön oikeuden säännösten väliset ristiriitaisuudet ja tarvittaessa poistaa ne,
sopimusten sellaiset määräykset, joiden voimassaoloaikaa aiotaan jatkaa ilman eri toimenpiteitä tai jotka aiotaan pitää voimassa, eivät saa estää yhteisen kauppapolitiikan täytäntöönpanoa,
jäsenvaltiot, joita asia koskee, ovat ilmoittaneet, että sopimusten voimassaolon jatkaminen ilman eri toimenpiteitä tai niiden voimassa pitäminen ei estä aloittamasta kauppaneuvotteluja yhteisön ja kyseisten kolmansien maiden välillä eikä siirtämästä olemassa oleviin kahdenvälisiin sopimuksiin sisältyviä kauppaa koskevia kysymyksiä yhteisön sopimuksiin,
päätöksen 69/494/ETY 2 artiklassa määrätyn kuulemisen päättyessä todettiin, kuten edellä mainituissa kyseisten jäsenvaltioiden ilmoituksissa vahvistetaan, että kyseisten kahdenvälisten sopimusten määräykset eivät estä yhteisen kauppapolitiikan täytäntöönpanoa,
jäsenvaltiot, joita asia koskee, ovat lisäksi ilmoittaneet, että ne ovat valmiita mukauttamaan tai tarvittaessa päättämään sopimukset, jos näyttää siltä, että perustamissopimuksen 113 artiklassa tarkoitettuja asioita koskevien määräysten voimassaolon jatkaminen ilman eri toimenpiteitä tai niiden voimassapitäminen estäisi yhteisen kauppapolitiikan täytäntöönpanon,
kyseiset sopimukset sisältävät irtisanomislausekkeita, joiden mukainen irtisanomisaika on kolmesta kahteentoista kuukauteen,
näin ollen mikään ei estä kyseisten määräysten jatkamista ilman eri toimenpiteitä tai voimassa pitämistä neljän vuoden ajan,
on syytä määrätä, että tämä lupa voidaan peruuttaa, jos olosuhteet sitä vaativat ja erityisesti jos myöhemmin näyttää siltä, että yllä mainittujen sopimusten määräysten voimassapitäminen estäisi tai uhkaisi estää yhteisen kauppapolitiikan täytäntöönpanon; tämän vuoksi olisi tätä varten otettava käyttöön järjestely, joka velvoittaa jäsenvaltiot ilmoittamaan komissiolle tapauksista, joihin saattaa liittyä tällainen mahdollisuus,
ON TEHNYT TÄMÄN PÄÄTÖKSEN:
1 artikla
Perustamissopimuksen 113 artiklan mukaisesti yhteisen kauppapolitiikan alaan kuuluvia määräyksiä, jotka sisältyvät tämän päätöksen liitteessä lueteltuihin ystävyys-, kauppa- ja merenkulkusopimuksiin sekä kauppasopimuksiin, voidaan niiden alojen osalta, joita yhteisön ja kyseisten kolmansien maiden väliset sopimukset eivät kata, ja sikäli kuin ne ovat yhteensopivia yhteisten politiikkojen kanssa, jatkaa ilman eri toimenpiteitä tai pitää voimassa 30 päivään huhtikuuta 2001.
Tämä lupa voidaan peruuttaa, jos olosuhteet sitä vaativat ja erityisesti jos myöhemmin näyttää siltä, että yllä mainittujen sopimusten määräysten voimassapitäminen estäisi tai uhkaisi estää yhteisen kauppapolitiikan täytäntöönpanon. Jäsenvaltiot ilmoittavat komissiolle tapauksista, joihin saattaa liittyä tällainen mahdollisuus.
2 artikla
Tämä päätös on osoitettu kaikille jäsenvaltioille.
Tehty Brysselissä 2 päivänä kesäkuuta 1997.